DA Den Europæiske Unions Tidende C 253/14

Offentliggørelse af en ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 253/11)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»POMODORINO DEL PIENNOLO DEL VESUVIO«

EU-nr.: IT-PDO-02146 — 24.6.2016

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio di Tutela del Pomodorino del Piennolo del Vesuvio DOP Piazza Meridiana 47 80040 San Sebastiano al Vesuvio (NA) ITALIEN Tlf.: +39 0810606007 E-mail: piennolodop@pec.it

Sammenslutningen »Consorzio di Tutela del Pomodorino del Piennolo del Vesuvio DOP« er berettiget til at indgive en ansøgning om registrering i henhold til artikel 13, stk. 1, i det italienske landbrugs-, fødevare- og skovbrugsministeriums dekret nr. 12511 af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☒ Beskrivelse af produktet — ☐ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet [ajourført lovgivning og kontrolorgan]

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken der ikke er offentliggjort et enhedsdokument (eller tilsvarende). — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Beskrivelse af produktet

Ændring nr. 1

Teksten i varespecifikationens artikel 2:

»»Pomodorino del Piennolo del Vesuvio« med beskyttet oprindelsesbetegnelse (BOB) er cherrytomater af økotyper, der i folkemunde kaldes: »Fiaschella«, »Lampadina«, »Patanara«, »Principe Borghese« og »Re Umberto«, og som traditionelt dyrkes på Vesuvs skråninger (…).«

Teksten i enhedsdokumentet (punkt 3.2):

»»Pomodorino del Piennolo del Vesuvio« med beskyttet oprindelsesbetegnelse er cherrytomater af økotyper, der i folkemunde kaldes: »Fiaschella«, »Lampadina«, »Patanara«, »Principe Borghese« og »Re Umberto«, og som traditionelt dyrkes på Vesuvs skråninger (…).«

ændres til:

»Den beskyttede oprindelsesbetegnelse (BOB) »Pomodorino del Piennolo del Vesuvio« betegner cherrytomater af økotyper, der tilhører sorten Lycopersicon esculentum Mill., som oprindeligt stammer fra de sorter, der i folkemunde kaldes »Fiaschella«, »Lampadina«, »Patanara«, »Principe Borghese« og »Re Umberto«, og som traditionelt dyrkes på Vesuvs skråninger (…).«

Begrundelse

Teksten er blevet omarbejdet i overensstemmelse med artikel 6 i varespecifikationen — Tilknytning til miljøet — for at tydeliggøre, at den beskyttede oprindelsesbetegnelse anvendes om alle de lokale økotyper, som oprindeligt stammer fra de tomatsorter, der i folkemunde kaldes »Fiaschella«, »Lampadina«, »Patanara«, »Principe Borghese« og »Re Umberto«, som engang blev dyrket i området, og som har de morfologiske, kemiske og fysiske egenskaber, der er typiske for »Pomodorino del Piennolo del Vesuvio«.

Ændringen er i tråd med den ældgamle praksis, der henvises til i artikel 6 i varespecifikationen, nemlig at de små landbrugere beholder frøene fra de bedste frugter til næste års produktion. I tidens løb har denne praksis ført til, at man har anvendt frø, som oprindeligt stammer fra de økotyper, der i folkemunde har ovenstående navne.

I artikel 6 i varespecifikationen står der følgende: »Som det var sædvane i familieejede grøntsagsmarker, udvalgte landbrugerne de frugter, de anså for at være mest velegnede, og de brugte så frøene fra disse frugter som formeringsmateriale året efter. Små tomater kendt som »Fiaschella«, »Lampadina«, »Principe Borghese«, »Re Umberto« og »Patanara«, som de nutidige økotyper stammer fra, var allerede velkendte og vidt udbredte i første halvdel af det 19. århundrede.«

Ændringen berører ikke de særlige kendetegn ved »Pomodorino del Piennolo del Vesuvio«. Ændringen anses derfor for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan klassificeres som en mindre ændring.

Ændring nr. 2

Teksten i artikel 2 i varespecifikationen og punkt 3.2 i enhedsdokumentet:

»De af ansøgningen omfattede frugter skal opfylde følgende krav:

I frisk tilstand og senest fire dage efter, at de er plukket:

— Størrelse: højst veje 25 g.«

ændres til:

»De af ansøgningen omfattede frugter skal opfylde følgende krav:

a) I frisk tilstand og senest fire dage efter, at de er plukket: — Størrelse: højst veje 30 g.«

Begrundelse

Ændringen af vægten er baseret på resultaterne af studier udført af Centro Orticolo Campano på vegne af SeSIRCA og CRAA (Consorzio per la ricerca applicata in agricoltura — foreningen for anvendt landbrugsforskning), der bekræftede den empiriske evidens, som landbrugerne havde rapporteret, nemlig at tomater høstet fra de første stokke, kaldet »mamme«, ofte vejer hele 30 g pr. stk. Ændringen er i tråd med det, der står i andet afsnit i punkt 5.2 i enhedsdokumentet: »»Pomodorino del Piennolo del Vesuvio«'s specificitet er ud over dens ringe størrelse med en vægt på 20-30 g …«. Eftersom en vægt på højst 30 gram allerede er angivet som et kendetegn for tomaten, anses ændringen for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan klassificeres som en mindre ændring.

Produktionsmetode

Ændring nr. 3

Teksten i varespecifikationens artikel 5:

»Planternes placering og afstand: Planteafstanden skal være mellem 15 og 30 cm inden for rækken og mellem 80 og 120 cm mellem rækkerne. Planterne skal placeres i parallelle rækker, således at der sikres en regelmæssig afstand mellem planterne i hver række og mellem rækkerne. Plantetætheden må ikke overstige 45 000 planter pr. hektar (…)«

ændres til:

»Planternes placering og afstand: Planteafstanden skal være mellem 15 og 30 cm inden for rækken og mellem 80 og 120 cm mellem rækkerne. Planterne skal placeres i parallelle rækker, således at der sikres en regelmæssig afstand mellem planterne i hver række og mellem rækkerne. Plantetætheden må ikke overstige 55 000 planter pr. hektar (…)«

Begrundelse

Ved at øge plantetætheden til 55 000 planter pr. hektar vil landbrugerne få mulighed for at variere plantemønstrene og tage højde for forskelle i jordens frugtbarhed. På grund af den vulkanske jords ekstreme tørhed er det på højtbeliggende marker god landbrugspraksis at øge plantetætheden pr. hektar for at gøre bedre brug af vandressourcerne og bevare frugtens udbytte og kvalitetskendetegn (f.eks. giver en planteafstand på 90-100 cm mellem rækkerne og 20 cm inden for rækkerne en plantetæthed på ca. 50 000-55 000 planter). Ændringen anses derfor for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan klassificeres som en mindre ændring.

Ændring nr. 4

Teksten i varespecifikationens artikel 5:

»Dyrkningsmetode: »Pomodorino del Piennolo del Vesuvio«-tomater dyrkes kun på marker, og planterne dyrkes lodret med en højde på op til 80 cm (…)«

ændres til:

»Dyrkningsmetode: »Pomodorino del Piennolo del Vesuvio«-tomater dyrkes kun på marker, og planterne dyrkes lodret med en højde på op til 1 m (…)«.

Begrundelse

Denne ændring begrundes med konstateringen af, at tomatplanterne vokser sig naturligt højere i visse dele af produktionsområdet, hvor jorden er friskere og mere frugtbar, f.eks. i kommunerne omkring Monte Somma. Formålet med ændringen er at tilpasse varespecifikationen til de reelle dyrkningsbetingelser i produktionsområdet, uden at dette berører frugtens kvalitet eller overensstemmelsen med betingelserne i artikel 53, stk. 2, litra a)-e), i forordning (EU) nr. 1151/2012. Ændringen kan derfor klassificeres som en mindre ændring.

Ændring nr. 5

Teksten i varespecifikationens artikel 5:

»Den maksimale produktion pr. hektar som enkeltafgrøde er fastsat til 16 ton.«

ændres til:

»Den maksimale produktion pr. hektar som enkeltafgrøde er fastsat til 25 ton.«

Begrundelse

Udbyttet på 16 ton pr. hektar, som der er taget højde for i varespecifikationen, er væsentligt lavere end det gennemsnit, som producenterne opnår i forskellige højder. Dette blev først bemærket af sammenslutningens medlemmer og efterfølgende bekræftet af de videnskabelige studier, som Centro Orticolo Campano udførte på vegne af SeSIRCA og CRAA. Eftersom et maksimalt udbytte på 25 ton pr. hektar er i tråd med den aktuelle høst af »Pomodorino del Piennolo del Vesuvio« med BOB og ikke går ud over frugtens kvalitetsegenskaber, anses denne ændring for at kunne klassificeres som en »mindre ændring« i henhold til artikel 53, stk. 2, litra a)-e), i forordning (EU) nr. 1151/2012.

Mærkning

Ændring nr. 6

Teksten i varespecifikationens artikel 8:

»Brugen af ord, der henviser til virksomheder, navne, firmanavne og private varemærker, som ikke er anprisninger, og som ikke kan være vildledende for køberen, er tilladt. Disse angivelser kan figurere på etiketten med mindre bogstaver for at angive den beskyttede oprindelsesbetegnelse.«

ændres til:

»Brugen af ord, der henviser til virksomheder, navne, firmanavne og private varemærker, som ikke er anprisninger, og som ikke kan være vildledende for køberen, er tilladt. Disse angivelser kan figurere på etiketten med mindre bogstaver end dem, der bruges til at angive den beskyttede oprindelsesbetegnelse, og de må ikke stå i samme synsfelt som oprindelsesbetegnelsen, BOB-logoet og EU-logoet.«

Begrundelse

Ændringen præciserer den bestemmelse i varespecifikationen, der tager sigte på at give den registrerede betegnelse og EU-logoet større synlighed på etiketten. Eftersom ændringen kun vedrører produktets mærkning, anses den for at kunne klassificeres som en »mindre ændring« i henhold til artikel 53, stk. 2, litra a)-e), i forordning (EU) nr. 1151/2012.

Ajourført lovgivning og kontrolorgan

Henvisningerne til forordning (EF) nr. 510/2006 er blevet erstattet med forordning (EU) nr. 1151/2012.

Der er tilføjet kontaktoplysninger for kontrolorganet i artikel 7 i varespecifikationen.

ENHEDSDOKUMENT

»POMODORINO DEL PIENNOLO DEL VESUVIO«

EU-nr.: IT-PDO-02146 — 24.6.2016

BOB ( X ) BGB ( )

1. Betegnelse

»Pomodorino del Piennolo del Vesuvio«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse (BOB) »Pomodorino del Piennolo del Vesuvio« betegner cherrytomater af økotyper, der tilhører sorten Lycopersicon esculentum Mill., som oprindeligt stammer fra de sorter, der i folkemunde kaldes »Fiaschella«, »Lampadina«, »Patanara«, »Principe Borghese« og »Re Umberto«, og som traditionelt dyrkes på Vesuvs skråninger. De er ovale eller lettere blommeformede og tilspidsede; der er ribbe i stilken, og skindet er tykt. Der må ikke anvendes hybrider. De af ansøgningen omfattede frugter skal opfylde følgende krav: I frisk tilstand: størrelse: frugtens gennemsnitsvægt er højst 30 g; form: forholdet mellem største og mindste diameter er mellem 1,2 og 1,3; udvendig farve: højrød; frugtkødets farve: rødt; konsistens: kompakt; smag: frisk, intens og sursød; brydningsindeks: mindst 6,5 °Bx; sidder godt fast på stilken. Når oplagret i »piennolo« (kæmpeklaser): udvendig farve: mørkerød; frugtkødets farve: rødt; konsistens: fast; smag: frisk og intens; fasthed: mindre ved slutningen af oplagringen.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Produktions- og oplagringsfaserne skal finde sted i produktionsområdet; hvad angår oplagringen af cherrytomaterne i »piennolo«, skal følgende krav være opfyldt:

— Klaserne (også kaldet »schiocche«) anbringes efter plukning på en plantefibertråd, der bindes i ring, således at de tilsammen udgør en enkelt kæmpeklase (»piennolo«), med en vægt efter oplagringen på mellem 1 og 5 kg. De således opnåede »piennoli« opbevares hængende over jorden på kroge eller lignende på et tørt og ventileret sted.

— Under oplagringsfasen må der ikke foretages nogen som helst kemisk behandling, hverken på kæmpeklaserne eller på de allerede emballerede klaser. Der må kun anvendes fysiske systemer for at beskytte produktet bedst muligt, og de må ikke kunne ændre produktets egenskaber: f.eks. insektnet og ultralydsapparater.

— Kæmpeklaserne har en begrænset holdbarhed og er kendetegnet ved det bevarede gode udseende og de smagsmæssige egenskaber.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen af cherrytomaterne, enten friske eller oplagrede, skal foregå på produktionsvirksomhederne eller i deres umiddelbare nærhed inden for produktionsområdet for at:

— begrænse enhver håndtering, når frugterne er mest modstandsdygtige

— forhindre transport over længere afstande af det uemballerede og derfor ubeskyttede produkt, der derfor måtte udsættes for mekanisk belastning og beskadigelse

— forbedre garantien for sporbarhed.

3.6. Særlige regler for mærkning af det produkt, som betegnelsen henviser til

Omsætningen af »Pomodorino del Piennolo del Vesuvio« skal foregå efter følgende regler:

— i frisk tilstand: Produktet udbydes til salg som løse frugter eller i klaser anbragt i forseglede beholdere med op til højst 10 kg

— oplagrede »al piennolo«: De opbyggede klaser (»piennoli«) må højst veje 5 kg og udbydes til salg med BOB-betegnelsen enten enkeltvis eller i passende forseglede beholdere

— konserverede, som løse frugter eller i klaser anbragt i forseglede beholdere med op til højst 10 kg.

Mærkningen skal være forsynet med følgende angivelser: »Pomodorino del Piennolo del Vesuvio« og »Denominazione d’Origine Protetta« (beskyttet oprindelsesbetegnelse) med større skrift end alle øvrige angivelser, EU-logoet navn, firmabetegnelse og adresse på emballerings- eller producentvirksomheden, den produktmængde, som emballagen indeholder. Logoet består af en afbildning af »Pomodorino del Piennolo del Vesuvio« med stilk, hvis forlængelse giver et omrids af Vesuv. Logoet og dets farver er detaljeret beskrevet i varespecifikationen.

4. Præcis afgrænsning af det geografiske område

Produktions- og emballeringsområdet for »Pomodorino del Piennolo del Vesuvio« omfatter følgende kommuner i Napoli-provinsen: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant' Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase og en del af kommunen Nolas område afgrænset ved: provinsvejen, som forbinder Piazzola di Nola med Rione Trieste (på den del af strækningen, der kaldes »Costantinopoli«), »Lagno Rosario«-åen, grænsen til kommunen Ottaviano og grænsen til kommunen Somma Vesuviana.

5. Tilknytning til det geografiske område

Det særlige ved denne cherrytomats dyrkningsområde er jordens vulkanske oprindelse. Områdets særegenskab skyldes jordens pyroklastiske art, der kendetegner hele Somma-Vesuvio-områdets vulkanske struktur. Denne jord, der blev dannet af lava og lag af aske og lavagrus, kendetegnes ved at være særdeles frugtbar med en sandagtig struktur, der gør den meget løs og veldrænet med neutral eller sub-alkalin pH og med et højt indhold af optagelige makro- og mikroelementer. Klimaet er hovedsagelig tørt med ringe blæst og høje temperaturer, og de store temperaturudsving mellem nat og dag bidrager desuden til en naturlig begrænsning af parasitter.

»Pomodorino del Piennolo del Vesuvio«'s specificitet er ud over dens ringe størrelse med en vægt på 20-30 g og et lavt forhold mellem største og mindste diameter på 1,2-1,3, skindets tætte konsistens, stilkens faste hold, der sikrer, at tomaterne hænger godt ved klaserne under høst og oplagring, og det høje indhold af sukker, syrer og andre opløselige stoffer, der giver produktet en lang holdbarhed, uden at produktets organoleptiske egenskaber ændres. Saftens høje osmotiske tryk i frugten, der skyldes den høje koncentration af opløselige stoffer, bevirker, at frugten i lang tid bevarer den typiske fasthed, idet den mister meget lidt væske under opbevaringen.

Dyrkningsmetoderne afhænger af jordlodderne, der er opdelte og ofte i terrasser og uregelmæssige. Størstedelen af dyrkningsaktiviteterne udføres manuelt efter traditionel landbrugspraksis.

»Pomodorino del Piennolo del Vesuvio«'s særegenskaber er dybt forankret i det område, hvor den dyrkes. Jordens vulkanske oprindelse og hele det pyroklastiske materiale, der har samlet sig der under de mange udbrud i Somma-Vesuv-komplekset, har givet området en meget høj frugtbarhed; den sandagtige tekstur har gjort jorden løs og veldrænet samt udløst en neutral eller sub-alkalin reaktion med højt indhold af optagelige makro- og mikroelementer. Det dyrkede produkt optager således alt det, der giver det den særlige kvalitet. Parasitsygdomme begrænses naturligt ved dette tørre klima med de store temperaturudsving mellem nat og dag. Denne cherrytomat oplagret i »piennoli« eller i konserves udgør et af de ældste og mest typiske produkter i Vesuv-området. De første vidnesbyrd og de første tekniske detaljer går tilbage til publikationer fra Scuola Superiore di Agricoltura (landbrugshøjskolen) i Portici i 1885, 1902 og 1916. I de foregående århundreder blev dyrkningen af denne tomattype udbredt, dels fordi den var let at dyrke, dels fordi den holdt sig frisk i vintermånederne takket være skindets konsistens. Den ældgamle udbredelse af denne type oplagret tomat var faktisk tilknyttet behovet for i vintermånederne at have adgang til friske tomater for på passende vis at kunne garnere de traditionelle retter, der i Napoli-området omfattede pizzaer og pastaretter med kraftig tomatsmag. Den menneskelige faktor bestod i udarbejdelsen af dyrknings- og opbevaringsmetoder, der var tilpasset området, og som omfattede udvælgelse af de bedste frugter til fremstilling af frø, den nødvendige tilskæring, for at planterne kan vokse uhæmmet, opbinding af stammerne og fjernelse af overskydende skud, indtil tomaterne høstes. Tomaterne høstes i hele klaser, når mindst 70 % af frugterne er røde, og resten stadig er ved at modne. Oplagringsmetoden i »piennolo« (kæmpeklaser), hvorved frugterne stadig kan bruges hele og uforarbejdede hele vinteren efter høsten, giver dette produkt en særlig tilknytning til området. Den ældgamle fremgangsmåde består i at høste frugterne i hele klaser, samle dem ved hjælp af hampetråd og skabe ét stort klasebundt, der hænges højt i specielle ventilerede lokaler eller på verandaer og terrasser. Dette sammen med Vesuv-områdets specielle miljø har ført til udviklingen af et unikt produkt i sin genre på grund af de særlige organoleptiske egenskaber og holdbarheden, og derfor dyrkes og oplagres det stadig i dag.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning).

Den ansøgende myndighed har indledt den nationale indsigelsesprocedure ved at offentliggøre forslaget om ændring af den beskyttede oprindelsesbetegnelse »Pomodorino del Piennolo del Vesuvio« i det italienske statstidende (Gazzetta Ufficiale) nr. 103 af 4. maj 2016.

Den konsoliderede udgave af varespecifikationen kan ses på internettet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for det italienske landbrugs-, fødevare- og skovbrugsministerium (www.politicheagricole.it), klikke på »Prodotti DOP IGP« (øverst til højre på skærmen), herefter på »Prodotti DOP IGP STG« (til venstre på skærmen) og endelig på »Disciplinari di Produzione all'esame dell'UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.